**Visste du at Hillevåg var en del av Bispeladegård og i kongens eie til 1688? På ukas tur kan du tråkke over tidligere kongelig grunn, og studere hvordan bydelen Hillevåg har utviklet seg.**

* **Lengde:**   
  7,32 km
* **Barnevogn:**   
  Ja
* **Belysning:**   
  Ja, med enkelte unntak

Start gjerne ved **Hillevåg torg**. Gå mellom forretningsbygg til du når det mange vil kalle hjertet av Hillevåg, **Køhlereiendommen**. Med sine flotte bygninger, fjøs til hundre kyr og vakre hage gjorde eiendommen Hillevåg berømt på 1800-tallet. Hvis noe var riktig storveis på den tiden, tydde folk gjerne til uttrykket «et Hillevåg».

Nedgangstider ga Frida Hansen tid til å veve, og hennes tepper ble berømte verden over. I huset der hennes mor bodde, «Enkesetet», nå **Frida Hansens hus**, kan du oppleve både utstillinger og aktiviteter.

Turen fortsetter over Hillevågstunellen som er grønnere enn du skulle tro, og følger gatene opp mot **Universitetssykehuset**. Ser du litt til siden, kan du få et glimt av naturminnet **Vandresteinen**. Du passerer **Jarlabanen**, følger Andrées gate og rusler opp grøntdraget mot **Auglend skole**.

Pilene viser deg veien til idylliske **Vannassen**, og sjeldne salamandere kan du se langs bredden av **Bergåstjern** rett ved sykehjemmet med samme navn.

Brattåsveien og turstier leder deg mot Øvre Sandvikveien og **Eikeberget**. Du kan nyte utsikten fra en av benkene på toppen, før du følger turveien som slynger seg ned bakken og over den nye kulverten. Takket være den, kan du nå passere trygt over fylkesvei 44, og gå videre gatelangs ned til **Solhøgda**.

**Spiralbrua over jernbanelinjene** har laget utkikksplass til deg. Utsikten over **Gandsfjorden** lagrer du på minnet, når du vandrer langs dobbeltsporet mot Sandvikveien.

Ved **Kvalaberg skole** kan du besøke **Stavanger skolemuseum**, før du går gatelangs og under Hillevågsveien.

Du passerer det godt bevarte gårdshuset til forretningsmannen John Haugvaldstad med et brennende hjerte for de svakere stilte i samfunnet. På **Haugvaldstadminde** ser du deg rundt og tar deg tid til lek på lekeplassen der løa stod.

Turen avsluttes forbi det sjarmerende **Ågesentunet** som tidligere lå under storgården Bispeladegård. Forhåpentlig tenker du at turen var litt av «et Hillevåg»?